নিজস্ব প্রতিবেদক | Kalerkantho ঢাকা, শুক্রবার, ২৬ চৈত্র ১৪১৬, ২৩ রবিউস সানি ১৪৩১, ৯ এপ্রিল ২০১০    এবার দুই সাংবাদিকের ওপর হামলা চালিয়েছে জগন্নাথ বিশ্ববিদ্যালয়ের ছাত্রলীগ কর্মীরা। গতকাল বৃহস্পতিবার বিকেলে রাজধানীর কাওরান বাজার মোড়ে কালের কণ্ঠ ও মানবজমিন পত্রিকার জগন্নাথ বিশ্ববিদ্যালয় প্রতিবেদক জসীম রেজা ও  সোলাইমান সালমানের ওপর এ হামলা চালানো হয়। সম্প্রতি জগন্নাথ বিশ্ববিদ্যালয় ছাত্রলীগের নানা কর্মকাণ্ড নিয়ে সংবাদ প্রকাশ করায় ক্ষুব্ধ হয়ে তাঁদের ওপর এ হামলা চালানো হয় বলে জানিয়েছেন ওই দুই সাংবাদিক।  গত ৪ এপ্রিল রাজধানীর শাহবাগ থানার সামনে ঢাকা বিশ্ববিদ্যালয়ের ছাত্রলীগ কর্মীদের হামলার শিকার হন সাপ্তাহিক পত্রিকার প্রতিবেদক আনিস রায়হান ও সাপ্তাহিক বুধবার প্রতিবেদক আহম্মেদ ফায়েজ।  জসীম রেজা ও সোলাইমান সালমান বলেন, অফিসে যাওয়ার জন্য মিরপুরগামী জগন্নাথ বিশ্ববিদ্যালয়ের অনির্বাণ বাস থেকে কাওরান বাজার মোড়ে  নামলে ওই বাস থেকে ছাত্রলীগের কয়েকজন কর্মী নেমে আমাদের ওপর অতর্কিত হামলা চালায়। ছাত্রলীগের বিরুদ্ধে লেগেছে কোন সাংবাদিক, শাকিল ও রানার বিরুদ্ধে নালিশ করেছে কারা, তাঁদের ধর, সাংবাদিকতা শিখিয়ে দিই_এমন কথা বলে উপর্যুপরি কিলঘুষি মারতে থাকে ওই কর্মীরা।  হামলার শিকার সাংবাদিকদ্বয় আরো জানান, গত সোমবার শাকিল ও রানা নিজেদের ছাত্রলীগ জবি শাখার সভাপতি রিপন গ্রুপের কর্মী পরিচয় দিয়ে রাস্তার পাশ থেকে তরমুজ ছিনতাই করলে সাংবাদিকরা বিষয়টি রিপনের কাছে জানতে চান। এ ঘটনার কারণেও সাংবাদিকদের ওপর ক্ষুব্ধ হয়েছিল ছাত্রলীগের ওই  গ্রুপ।  ঘটনার বিষয়ে ছাত্রলীগ কর্মী শাকিলের সঙ্গে যোগাযোগের চেষ্টা করে তাকে পাওয়া যায়নি। জবি ছাত্রলীগ সভাপতি কামরুল হাসান রিপন বলেন, ছাত্রলীগে সন্ত্রাসীদের স্থান নেই। যারা এ ঘটনা ঘটিয়েছে ছাত্রলীগের সঙ্গে তাদের কোনো সংশ্লিষ্টতা নেই।  ছাত্রী লাঞ্ছিত : জগন্নাথ বিশ্ববিদ্যালয়ে আবার ছাত্রলীগের সভাপতি গ্রুপের বখাটে কর্মী মাসুদ রানার হাতে লাঞ্ছিত হয়েছেন বাংলা বিভাগের পঞ্চম সেমিস্টারের এক ছাত্রী। গতকাল বৃহস্পতিবার এই ঘটনা ঘটে। এর আগে গত সপ্তাহে একই গ্রুপের কর্মীরা বিশ্ববিদ্যালয়ের আরেক ছাত্রীকে লাঞ্ছিত  করেছিল। গতকাল বেলা ১টায় বাংলা বিভাগের এক শিক্ষার্থী তাঁর এক বন্ধুর সঙ্গে কথা বলছিলেন। ওই সময় ছাত্রলীগকর্মী মাসুদ রানা ওই ছাত্রী ও তাঁর বন্ধু মনিরকে দেখে ক্ষিপ্ত হয়ে ওঠে। শতাধিক শিক্ষার্থীর সামনে মাসুদ ছাত্রীটিকে লাথি, কিল, ঘুসি মারে। সে মনিরকেও মারধর করে। মারধরের সময় মাসুদ রানা বলছিল, যে সামনে আসবি তার রগ কেটে দিব। এ সময় শিক্ষার্থীরা কেউ ভয়ে এগিয়ে যায়নি। ছাত্রলীগকর্মীরা জানান, ওই ছাত্রীকে মনির পছন্দ করত। তাই সহপাঠীর সঙ্গে কথা বলা সহ্য করতে না পেরে এই কাণ্ড ঘটিয়েছে।